khistorydata/jeongjo-sjw-relations huggingface dataset:
정조 17년
徐龍輔以奉常寺言啓曰東籍親耕田所種大麥小麥兩種今五月念間當爲成熟之意敢啓傳曰攝刈
정조 17년
癸丑五月十一日卯時上御重熙堂右承旨入侍時行右承旨徐龍輔假注書鄭文始記注官安經心金良倜以次進伏訖上命讀公事書判付訖仍命退承史以次退出
정조 17년
行都承旨徐鼎修坐直行左承旨申光履坐行右承旨徐龍輔左副承旨洪仁浩坐直右副承旨李益運坐同副承旨兪漢寧坐注書二員未差假注書鄭文始仕直鄭馦仕事變假注書韓永建仕
정조 17년
徐鼎修以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
洪仁浩啓曰司諫申禹相自鄕上來云一體牌招何如傳曰允
정조 17년
傳于徐鼎修曰陰竹縣監當日辭朝
정조 17년
傳于徐鼎修曰諸承旨持公事入侍
정조 17년
傳于徐龍輔曰下直守令入侍
정조 17년
李益運啓曰稟事堂上李文源金文淳閔鍾顯李秉鼎李得臣依下敎來待矣傳曰入侍
정조 17년
承旨前望單子入之兪漢寧落點
정조 17년
傳于洪仁浩曰推考房承旨入侍
정조 17년
以抱川前縣監吳泰詹拿處傳旨傳于洪仁浩曰分揀
정조 17년
傳于李益運曰左副承旨入侍
정조 17년
注書鄭馦汰去代以宋知濂爲假注書
정조 17년
以忠淸監司李亨元狀啓因刑曹關淸州居班族金命新冤死委折詳細會査則諸人所招以爲具純被金命新因事切責結成仇怨白做無根之說巧飾逢賊之樣錄給姓名勒歸賊魁被捉諸漢皆是所嫉甚至愚迷之村女萬端䝱誘使證命新前府使具純欲逞私憾陰設巧計陷人不測竟至致命究厥心迹萬萬叵測其罪狀令攸司稟處事傳于洪仁浩曰觀此狀啓具純事論列若此渠亦人耳爲此常情所不到之事者可謂求說不得者若干見失曰以多數以至於告官猶不可況不被盜而曰被盜云者何其虛謊之甚乎道啓査案如彼其丁寧則又不可歸之不然又況金命新稱名者抱冤致命云爾則無論因病與否抱冤則抱冤由渠則由渠也旣聞之後豈可尋常看過徑加處分具純爲先令該府卽爲拿囚嚴覈其罪狀捧草供以聞
정조 17년
以忠淸監司李亨元狀啓溫陽等邑鎭還牟待秋成以租收捧事令廟堂稟處事傳于洪仁浩曰依狀請施行事回諭
정조 17년
以趙翼鉉囚單子傳于洪仁浩曰今日開坐捧供待判下草記照律勘放
정조 17년
李益運以備邊司言啓曰頃因守禦使李文源所啓摠戎廳給代條海西小米五百石預下事有令廟堂稟處之命矣今聞摠帥已於守使筵達之前發關該道先爲取用云故取見其關辭則以留庫穀中先爲出給之意論報備局自備局行關云云而昨冬該廳之報本司卽當年條之春初出給非明年條之今歲引用者已自守廳取用故乃有守使筵奏則以此報辭謂以報本司而使之預下已萬萬駭然且況守使筵達之時至有下詢摠帥之擧則不以發關該道之實狀仰陳而泛稱不爲出給者寧有如許道理公穀會減何等嚴重且海西小米例以詳定劃給無留庫穀出給之法則旣不論報於惠廳又不關由於本司私自行關惟意取用揆以法綱誠極寒心摠戎使李邦一施以削職之典雖以該道臣言之不待惠廳之頒降只憑摠帥之關辭徑先出給任自與受事未前聞有關後弊該道道臣指名現告令該府拿問處之何如傳曰允
정조 17년
李益運啓曰摠戎使李邦一削職事允下矣將兵之任不可一刻無摠察之人何以爲之敢稟傳曰守禦使兼察牌招聽傳敎
정조 17년
徐龍輔以備邊司言啓曰卽見忠淸監司李亨元狀啓則以爲淸州德坪居前府使具純逢賊事申飭五鎭及兵使處使之跟捕而追聞具純家隣居班族金命新謂以賊魁自兵營捉去盤覈浹月滯囚竟無眞贓仍爲致死保授中其外無辜平民多被惡刑云故卽令各鎭營將會査臣營應問各人使之逐條覈問則諸人所招皆以爲具純被金命新因事切責結成仇怨常懷必戕之心釀出陰害之計白做無根之說巧飾逢賊之樣戒囑廊屬外張聲聞綢繆校卒錄給姓名勒歸賊魁而命新之外前後被捉之諸漢皆是具家所嫉亦皆錄給云大抵具純欲逞私憾陰設巧計陷人不測竟至致命究厥心跡萬萬叵測其罪狀令攸司稟處淸州營將李文協職在討捕推覈專係於兵營親裨之手惟令是從袖手傍觀亦甚可駭罷黜兵使李光爕偏信虛誣之說枉捕無瑕之人竟使抱冤而病死者難免知非誤決之歸其罪狀令廟堂稟處矣戢盜之政何等審愼而一或橫罹尤爲抱怨之端今此具純爲逞私憾謀陷平人白做無根之言巧飾逢賊之樣以至告官則爲帥臣者所當詳細盤覈辨別眞僞俾不至無故橫罹而當初査事之一聽告者之言專委裨將之手者已不成說而及夫巡營之飭令決放也諉以端緖畢露竟使被誣之金命新致命於保授之中至於京司行査之後尤宜趁卽移送巡營以爲詳覈之地而又以不必更査之說費辭防塞者亦涉無據畢竟巡營會査之際具純之誣人情節畢露無餘命新之含冤致死十分明白則該帥臣之偏信誤聽遂非執拗前後擧措萬萬駭然忠淸兵使李光爕爲先罷職令該府拿問嚴勘何如傳曰允
정조 17년
忠淸監司李亨元啓本平薪三牧場馬匹見縮委折査覈馳啓事判付觀此錦伯査啓比之御將所奏不啻倍蓰牧馬九百餘匹虛錄至於四百餘匹云者豈有如許馬政乎渠輩口供已如此若又逐日査點則當至於空其群事旣現發不可尋常處之該牧官卽其地定配牧屬令道伯照法痛治其所釐弊之方付之該寺草記稟處凡事若不大加振刷何以責其成效況此牧若此則他牧可知査點之方釐弊之道亦自該寺論理草記俾有來頭之實效爲良如敎
정조 17년
傳于李益運曰凡事在所平均況用人之政乎名以恢拓文蔭武久屈者旣皆收用則名在官案不與嫡類同爲擧論則是豈一視之道乎此意纔有下敎於筵中仍命書入矣只是五人更命加抄此外果無之云然則申飭銓曹庶類之久枳之類自今政次次收用中人中若或有之一體收用事分付
정조 17년
有政吏批判書李秉鼎參判丁範祖進參議李勉兢在外都承旨徐鼎修進以李聖圭爲大司憲李在學爲禮曹參判吳大坤爲兵曹正郞洪良浩爲惠民署提調金思穆爲平市提調敦寧主簿兪洪柱掌樂主簿權䘩相換學正單金致礪學錄二單李錫心金景煥學諭二單洪宅柱金良兼春秋單成彦檝
정조 17년
再政以尹欽烈爲惠陵令
정조 17년
三政以朴宗海爲軍資主簿尹之衡爲繕工主簿洪鐸輔趙宗復爲引儀尹在益爲司圃別提
정조 17년
五政以金相謙爲掌苑奉事
정조 17년
六政宗廟直長許默司饔直長金世根相換
정조 17년
兵批判書金文淳進參判李集斗參議李身晦病參知林道浩入直右承旨徐龍輔進以尹尙東爲副摠管李宜秀爲都摠都事南志彧爲訓鍊判官張志近爲慶尙水虞候鄭根爲平薪僉使金理一爲白峙僉使方泰成爲慶熙將鄭潤弼爲淸州營將副護軍姜忱宋煥箕高廷憲趙錫晦金昊吉副司直尹尙東尹㬦副司果朴宗正沈鏗竝單付
정조 17년
再政以李潤國爲忠淸兵使副司果沈養之
정조 17년
三政以柳和源爲訓鍊判官金儀祥金翊烈爲訓鍊主簿
정조 17년
傳于李益運曰忠淸兵使當日辭朝
정조 17년
傳于洪仁浩曰忠淸兵使留待
정조 17년
傳于洪仁浩曰忠淸兵使入侍
정조 17년
備忘記忠淸兵使李潤國下直長弓一張長箭一部片箭一部筒兒一箇賜給
정조 17년
傳于兪漢寧曰左承旨同副承旨入侍
정조 17년
都承旨徐鼎修左承旨申光履右承旨徐龍輔左副承旨洪仁浩右副承旨李益運啓曰臣等於同副承旨兪漢寧不敍之命竊不勝區區憂歎之至噫相謙卽相福之弟也相福許多負犯一部明義已成鐵案臣等固不必更事臚列今雖以納款求生無知妄作曲費辭敎而納款自歸黨逆妄作亦是身犯況其罪負不特納款妄作而止乎名其同氣者不可以卑微而議到於疎通之政也決矣乃殿下添書望單有若尋常枳廢者之年久疏滯者然聽聞之駭惑隄防之潰壞殆無餘地入侍承宣之不避屢瀆力請反汗者槪出於嚴忠逆明義理之忱而不惟不賜嘉納乃反過加摧折前席逬出景色愁沮此豈臣等所仰望於聖明者哉臣等憂慨之忱與入侍僚員實無異同而目見處分之過中豈可泯默而止乎玆敢相率聯籲伏乞亟加三思還寢前承旨兪漢寧罷職之命以光聖德以嚴大防千萬幸甚惶恐敢啓答曰王言信如金石莫曰金可鎔石可泐百鍊然後金也不磷然後石也近日懸法卽卄載苦心金相福事纔有布諭者非爲相福卽欲示信而信令也大抵明義錄卽一部麟經所以扶植撐拄之方在於簡當二字況免坐者猶滌用此非免坐乎予亦閱歷世情非不念近來處分之或啓妄想者覬覦而此則固不滿一哂予志旣大定群惑當自釋然則義理日明溲渤俱收豈非何許大好消息乎承宣處分非曰不當言而言正欲明示本意而卿等反汗之啓亦可曰擧職特允所請
정조 17년
洪仁浩啓曰同副承旨兪漢寧旣有分揀之命卽爲牌招何如傳曰允
정조 17년
傳于兪漢寧曰假注書鄭馦汰去分揀
정조 17년
徐龍輔啓曰朝臣除職如無特敎不得無時肅拜例也而都摠都事李宜秀徑呈肅單臣之矇未覺察不勝惶恐李宜秀所當重勘而本院請推之外無他可施之罰何以爲之敢稟傳曰如非入直拿處
정조 17년
以李宜秀囚單子傳于洪仁浩曰分揀放送
정조 17년
傳于洪仁浩曰刑房承旨入侍
정조 17년
洪仁浩啓曰判義禁金華鎭持時囚罪人具純草供來待矣傳曰入侍
정조 17년
兵曹口傳政事宣傳官李彬訓鍊僉正權逴相換
정조 17년
傳于徐鼎修曰發遣吏郞諸執事淸齋與否摘奸以來
정조 17년
徐鼎修以吏曹言啓曰寧陵別檢尹行直呈狀內矣身八耋老母素抱貞疾屢朔添重症形危篤時月之內萬無離側就直之望云親病旣如此則不可强令察任今姑改差何如傳曰允
정조 17년
徐鼎修以吏曹言啓曰成均館典籍尹德雨除拜後過限未上來依例改差何如傳曰允
정조 17년
李益運以都摠府言啓曰副摠管李應爀以御營中軍軍兵等中日試放事南小營晝仕出去之意敢啓傳曰知道
정조 17년
李益運以都摠府言啓曰入直內三廳武兼禁軍及軍兵等中日習射事自今十五日至二十一日依例姑停之意敢啓傳曰知道
정조 17년
李益運以備邊司言啓曰卽見水原留守蔡濟恭狀啓則以爲闕里祠營建告訖而所入物力自畿營無區劃之事故不得已以臣營諸般上納錢米推移用下而錢爲一千八百四十兩米爲十二石零令攸司區處爲辭矣本府係是草創此等物力措辦無路勢將從他區處而旣以京上納條先爲取用則趁卽拮据然後可無掣礙之端嶺南耗作錢條中限二千兩許劃以爲充代之地如有零餘使之會錄而耗作錢頃因道啓許令待秋上納矣賑廳留庫錢依此數輸送本府嶺南錢則待秋直納該廳事分付該廳及該道何如傳曰允
정조 17년
洪仁浩以備邊司言啓曰以東萊府使尹弼秉狀啓珍島郡漂民還送原籍官事傳曰年前申嚴法禁之後漂往果絶罕矣近頗頻數此亦飭弛而然當該地方守令令廟堂指名論勘更以此意申飭兩南伯事命下矣以漂海之多有故犯之跡前後飭敎不啻申嚴而再昨年又因興陽漂民事漁採時勿越外洋至煩聖諭則沿海守令所當着意奉承曉諭民間俾無更犯之弊而飭禁未幾有此登聞紀綱所在萬萬駭然珍島郡守具絳爲先罷職仍令該府拿問重勘何如傳曰年前申禁之後或有稍久旋弛之弊使之論勘而若至罷拿則亦反爲弊以推考捧傳旨可也
정조 17년
洪仁浩以壯勇營言啓曰伏見外營從事官金魯成牒報則園所水原府官吏校卒等處頒賜節扇封自畿營傳來而封頭破綻扇子二柄欠縮云事極驚駭發關査問於京畿道臣處卽接該道臣査報則以爲扇封自營吏廳直爲出給於該府假邸人而假邸人金啓煥持去之路拆開封皮偸出扇子二柄仍賣於過去人云頒賜物種何等至重園所所送事體尤別則道臣之不爲親自照檢別爲傳送而只令營吏自下出給於邸人者已難免不善擧行之責莫重賜物封裹踏印而邸人之中間拆封私自偸出者事未前有誠一變怪揆以紀綱萬萬痛駭該道臣不能檢飭之失不可無警京畿監司朴祐源爲先從重推考偸出之邸人令該營嚴刑遠配其餘營屬分輕重各別懲治之意分付何如傳曰何論賜物之輕重邸人之眞假乎莫非道臣不能照察之致問備薄勘徒涉屑越後勿如是之意嚴加責飭可也
정조 17년
禁府啓目全州前判官趙翼鉉原情云云傳旨內辭緣泛稱遲晩刑推得情何如啓除刑推草記勘放爲良如敎
정조 17년
洪仁浩以義禁府言啓曰時囚罪人趙翼鉉草記勘放事命下矣趙翼鉉傳旨內當初遺失近於故犯京廳捉得之事該道則未免讓頭令該府拿問重勘罪取考律文則大典通編逃亡條有曰定配罪人中路逃躱地方官拿問嚴處大明律徒流人逃條有曰主守不覺失囚者一名杖六十大典通編推斷條有曰犯私罪杖六十奪告身一等犯枉法受贓外笞杖竝收贖矣趙翼鉉杖六十收贖奪告身一等放送何如傳曰允如有功議各減一等可也
정조 17년
洪仁浩以義禁府言啓曰趙翼鉉杖六十收贖奪告身一等照律草記批旨內如有功議各減一等可也事命下矣趙翼鉉六代祖啓遠扈聖原從功臣漢原府院君六寸親云功議各減一等笞四十收贖附過放送之意敢啓傳曰知道
정조 17년
洪仁浩以義禁府言啓曰備邊司草記內喬桐前水使李潤彬令該府拿問嚴勘事允下矣李潤彬前以他罪定配於平安道宣川府依例發遣府書吏拿來何如傳曰允
정조 17년
洪仁浩以義禁府言啓曰忠淸前兵使李光爕拿問嚴勘事傳旨啓下矣李光爕時在任所云依例發遣府都事交龜後拿來何如傳曰允
정조 17년
洪仁浩以義禁府言啓曰湖南風落木發賣時慢不致責之當該差使員拿問處之事擧條啓下矣當該差使員令道臣指名狀聞後拿問處之何如傳曰允嶺南亦若如此該差員一體指名現告事嚴飭道伯可也
정조 17년
洪仁浩以義禁府言啓曰平薪兼監牧官申好祥金光玉石鍊郁史廷煥李泰郁等竝卽其地定配事承傳啓下矣申好祥石鍊郁史廷煥李泰郁等以承傳內辭意具罪目依例發遣府書吏卽其地平薪鎭定配李泰郁時在任所云亦以承傳內辭意具罪目發遣府羅將交代後卽其地定配金光玉身故云罪名勿論何如傳曰允
정조 17년
洪仁浩以左邊捕盜廳言啓曰本廳兼從事官權逴時帶宣傳官之任職務相妨從事官之任依例改差何如傳曰允
정조 17년
正言尹致性啓曰臣孽由自作罪陷罔測而猥煩陳暴未蒙嚴勘前牌申飭又出格外臣衷情隕墜涕淚交橫他不暇顧冒沒趨膺而私義之放倒公議之駭惑已無餘地雖不敢復事瀆擾重犯死罪而其不可抗顔周行貽累淸班伏惟日月之明庶或照燭矣且臣於本院曾經納言公格有拘雖非如臣情地所敢自引而由前由後其何敢一刻仍冒於臺次乎請命遞斥臣職答曰依啓
정조 17년
執義黃樟司諫申禹相修撰高宅謙啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根抵則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陞之命不審殿下何爲此萬萬過擧乎噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑凋次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起籍爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽動之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也次矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振吉所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後推擁賊湛之凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓單將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而肇諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於崇賊堅之於積以下一行刀割姻付賊復陰助聲勢不軌之跡已綻懷二之謀難掩賊復之輸款卽尙喆之法案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十五行刀割答曰不允六字刀割
정조 17년
執義黃樟啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天綱太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法新除授司諫院正言鄭德弼時在全羅道光州地請斯速乘馹上來事下諭答曰不允下諭事依啓
정조 17년
司諫申禹相啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇逆而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬戮不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疎釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府投鞫嚴問夬正典刑答曰不允
정조 17년
吏曹判書李秉鼎參判丁範祖等疏曰伏以我聖上咸囿竝生之苦心大德至及於蟣蝨微賤之類一政五人擧蒙霈澤凡在瞻聆熟不欽仰而至若金相謙卽金相福之庶弟而相福之罪名昭載於明義錄開卷第一案則臣等之沬血明目二十年如一日者卽此箇義理也今此添書點下渠何足言關係則重義在執藝短章聯籲伏乞聖明特賜反汗仍治臣等瀆擾之罪俾隄防嚴而私分安焉答曰省疏具悉旣非可坐之地應在竝用之科況其弟金相肅欲滌用而未果只除僉樞屢發於筵敎在其時猶然況今恢蕩之際乎卿等之言萬萬不然矣
정조 17년
正言尹致性疏曰伏以臣身陷重僇分甘永棄只日夕悚蹙而已不自意薇垣寵命有隕自天半夜庚牌儼臨窮蓽臣驚遑戰慄汗淚交逬而情窮勢隘冒犯違傲鈇鉞之誅伏地以俟而又有此格外之召命恩山德海去益罔極此生此世何以爲報噫臣罪臣自知之豈萬戮所可贖哉司直之論銓堂之疏或斥以辭巽之未能或責其淑慝之不明一則臣罪二則臣罪抑臣之所撫躬傷悼如欲無生者臣再造餘生頂踵毛髮非臣之有擧常矢心只思明張於義理之關庶圖一分報效而孼乃自作情又未白俯仰跼蹐誰怨誰尤念臣性本庸拙跡又齟齡塊蟄深巷罕與人接凡係小大事一切聾瞽於昨冬臣母病症十分苦重頃刻之間頻數昏窒臣晝宵煼泣不省戶外事賓筵大論之峻發實出忠憤之同情而臣則漠然無所聞忽於此際謂有政院待令之敎促使交道臣蒼黃疾驅直詣政院則在院承旨始云不允批答製進有命臣再三詰難不但逃遁無路且臣李家煥敎書之不爲製進纔承嚴敎有命輒違恐非義分之所敢出遂未免潦率葫蘆而臣於神精飛越之中從以忙後錯了句語之間自謂煞有商量而手不從心文不達意未有責辭之帶得莫非臣迷闇庸愞之罪而適値本館闕直爲陳請急之章暫過騎省始得見一重臣疏本槪論伊日顚末臣看來未半駭汗浹骨而事屬旣往咋指無及此固入直騎堂所目擊臣焉敢誣也至若原篇外一二字句之流播一世指無爲有實非臣意慮之所及吁亦异矣臣猥蒙曲保之聖恩歷颺非分之華銜榮耀極矣涯分溢矣乃於莫重掌誥之地敢懷顧瞻匪類之計則天必殛之狗彘亦不食其餘臣雖萬萬無狀豈忍爲是也哉從玆以後惟有屛息訟愆以爲沒齒自靖之計而向者一政官之壞損銓格忽地擧擬以添臣一番玷汚者其意所在臣實痛之臣方慙愧欲面無面可顯今於荐召之下若復冒沒抗顔揚揚於一步淸近之地則此眞不識人間有羞恥事而放恣無忌憚之甚者臣於此有死而已玆敢瀝血爲章唐突呼籲於天地父母之前伏乞聖明亟降威罰以爲人臣辜恩不忠者之戒焉臣之目下情地何敢以見職自居而義關懲討衷情自激略此冒死附陳焉噫嘻痛矣星漢之至妖極潛不容一日假息於覆載之間者非但國人之共憤臣於昨年屢效沬飮之請而誠淺辭拙未蒙允兪雖在杜門訟罪之中有不勝腐心痛骨而且觀近日章疏則渠以戴頭之鬼出沒郊畿蹤跡閃倏跳踉放肆全無一分畏忌禍根未隱憂無窮而臺紙旣毛天討尙靳此豈所仰望於聖明者哉伏望廓揮乾斷夬允群請俾王法伸而輿憤洩千萬幸甚
정조 17년
癸丑五月十二日卯時上御熙政堂諸承旨持公事入侍備局稟事堂上下直守令同爲入侍時行都承旨徐鼎修行左承旨申光履行右承旨徐龍輔左副承旨尹㬦右副承旨洪仁浩同副承旨李益運假注書鄭文始鄭馦記注官安經心金良倜陰竹縣監金養根行司直李文源行兵曹判書金文淳吏曹判書李秉鼎刑曹判書李得臣以次進伏訖上命承旨讀公事書判付上曰守令進前養根奏職姓名上曰從宦幾年乎養根曰三十一年矣上曰下去善爲之仍命宣諭先退仁浩曰入啓公事未及踏下而徑先混下事甚未安當該中官從重推考何如上曰依爲之出擧條文源曰松坡倉移轉米設置者專爲京廳支放之便近而行之數三年已見其實效矣去辛亥年適因京畿監司徐鼎修所奏爲除災年民弊各處城餉皆令捧留本邑之時本倉移轉米亦爲捧留於山城而此移轉米則與他城餉有異旣非散分於各邑又不遠納於京廳而只自廣州一邑輸納於松坡倉則其所輸納之節松坡與山城本無彼此難易之別則捧留山城事涉無意而未免混同捧留至今因循未改數年以來京廳支放必就山城而爲之往來半百里動費二三日如干斗料浮費幾半一營軍情用是爲悶或者以爲捧留山城然後城南九面之民可無越嶺遠輸之弊此亦有不然者城南之民雖爲除弊城北九面之民移受其害捨其平地松倉遠輸山倉城北稱冤反甚於城南眞所謂祛一弊生一弊者均是民也而南疾移北實無意義軍亦民也而遠地受料爲弊可悶臣意則一依當初啓下節目更自今秋如前還捧松坡倉而至於城南民人遠輸之弊亦不可不念松坡附近平地往來之面旣爲九面之多則三千餘石移轉之穀足可以自其中糶糴亦自今年如始本倉移轉米以平地附近各面磨鍊分排定式遵行則城北城南俱無負戴遠輸之勞軍兵亦無歷日糜費之弊此爲軍民兩便之道故敢此仰達矣上曰依爲之出擧條文源曰臣於向者登筵時以馬場內牧馬事適因聖敎猥陳愚迷之見仍伏奉往審形便之命場內形止馳往看審本寺謄錄詳細取考矣大抵場內地形平曠水草豐足正合於牧馬之狀非但今番看審而知之前日屢次過去之路臣已有所領略者而當初創設之法意何等緊重而中年以後漸次廢弛土地則或折受宮房或移屬鎭屯芻草則或草牌取去或該寺分兒許多放牧之場漸致減縮殊甚可惜臣意則宮鎭折受皆令還屬牌草刈柴一切禁斷修築防閑疎鑿壕渠牡馬牝馬竝限三四百匹自今年爲始收聚放牧而各牧場中另擇其體大善孶長者隨其馬摠多寡分定上來西北之産素稱耐寒暑最勁悍此亦多數買聚以爲取種生息之地則必有其效若以牧馬爲定則防閑之道不可不備築石鑿壕等役及取種馬匹買聚之費所入財力似當不些而此亦有可以變通者本寺年例分養之數爲六百四匹而牽夫料米六百六十九石馬粥米九百六十六石太一千九百三十二石皆以戶惠廳所管公穀會減而以詳定價計之則殆近一萬二千兩之多一年內故失馬之數少則八九十匹多則百餘匹本寺每年應用馬匹軍馬分給者爲一百五六十匹邊馬代立者亦爲五六十匹臣意則自今爲始六百四匹內三百二匹依例分養三百二匹姑爲權減則三百二匹分養之中除其故失其餘實數足可爲一年應用之備三百二匹權減者之牽夫料與馬粥米太之詳定價亦近六千兩此則年年劃屬本寺嚴飭典守以爲場內設施之費及日後需用之資至於分養馬永罷一款姑觀牧馬生息之多寡徐徐爲之則辦財之方用馬之政似可爲互相推移之道六百匹馬裝木及近百匹故失木例自本寺年年收捧充補應用而今若隨分養馬而竝減罷之則本寺用度無以策應臣意則分養馬雖或半減或全罷其兩件作木則依其比年假令之數量宜酌定隨邑大小均排磨鍊依前捧用然後可以爲本寺繼用之道毋論事務之輕重巨細必也得人然後可以慮始有終今此牧馬事不可不任之於可堪人使之專意主張臣意則武弁中已經邊禦有地望有誠勤可以責成者各別擇出付之於兼內乘一窠各項事務次知照管俾有實效且馬政與軍政無異場內犯禁作奸之類如不用棍難以懲戢凡係馬政特許用棍而輕則內乘自斷重則論報提調移法司照律嚴勘之意定式施行恐合事宜臣之所講究者略爲數條故竝此仰達矣上曰諸條皆有意見卿退與本寺一二提調相議先從可行者試之之意論理草記事令該寺知悉可也出擧條文淳曰臣於見職實難堪承而向來人言義難仍冒東銓旣處義至蒙曲諒之恩則勢不可異同乞賜鞶遞是臣區區之望也上曰卿言過矣西銓疎通不過一二人則與東銓有異人言之來何足深嫌不可以此輕遞重任矣文淳曰今番北漢城役時訓禁御三營門物力所入通計猶未滿二千兩云以此觀之則其所容入多不過萬兩而向來摠使所奏極爲過多故廟堂覆啓之時亦慮一時修築之難果有五年分排之請矣事狀旣如此保障重地修繕旣急多年延拖事面苟艱臣意則今年內各別申飭期於畢役爲好而至於摠使之初不酌量率易陳達誠極未安摠戎使李邦一從重推考何如上曰依爲之出擧條上曰尹致性上疏還給仍以前牌申飭出榻敎上曰擧條未及結辭而注書徑先讀批當該假注書鄭馦汰去出榻敎鍾顯曰進獻事體何等重大而今番嶺營所封端午節扇比前最劣全不成樣所當自臣曹直爲退送草記論罪而改備之際必致節晩故不得不姑先捧入而其在事體萬萬駭然該道道臣從重推考當該封進邑守令捧現告罷職何如上曰依爲之封進官此時遞易宜念爲先從重推考可也出擧條秉鼎曰惠陵令李義和以未經五品之人陞品復職有違法例改差何如上曰依爲之依任希默例守令待窠調用可也秉鼎曰李義和旣伏承守令調用之命而非但義和一人今番疎通蔭官中或無守令薦或拘於陵令三曹金吾等六朔之限守令無以排望矣上曰今番疎通之類勿拘無薦勿拘六朔可也秉鼎曰敦寧主簿兪洪柱旣無敦寧不得行公云今姑改差何如上曰相換可也秉鼎曰今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條上曰卿之今番新除意有存焉自卿對揚然後凡在疎通之類必將謂自同平人卿其留意秉鼎曰近日處分實出於大聖人造化之權孰敢不欽仰而至於隄防之義亦不可不嚴騎堂之單付軍銜於渠輩雖不足深責亦深駭然且以趙尙鎭之避辭見之誠不勝痛駭矣不幸近出之言王導自引之美事而尙鎭則全無此等句語敢以踪地異他難參合啓等語肆然筆之於避辭可見蹢躅之有漸矣上曰趙哥中尙鎭最爲曖昧至於官職亦無因此登庸之事矣秉鼎曰曾經副學此非其時乎上曰此則其時爲防其吏議之路故以副學塞責矣趙時偉之罪雖殺之無惜以完伯時事言之誠極無狀尙今生存於渠亦云幸矣至於尙鎭則旣非同堂之親而以日前避嫌之辭歸之躑躅之科者誠過矣過矣秉鼎曰金觀柱疏中可驚可愕忌諱等說臣於其時目覩而耳聞者辭語之陰慘情節之窮凶尙今思之不覺心寒膽掉此等之類豈可竝擧於疎通之列乎亟令還收補外之命焉文淳等曰忌諱二字極其凶慘矣上曰此謂其時人蔘事而言今不可容易拕及他說矣秉鼎曰臣非一品不敢辭職於筵中而旣帶銓職文任之又兼在臣實有難安之心矣上曰筵體不然二品豈可辭職乎得臣曰恤刑愼獄卽我列聖朝傳受家法而我殿下臨御以來凡可審克之道欽恤之方靡不用極獄案則必審理而付之生道刑具則輒較正而慮其或過絲綸諄複京外遵奉已成金石之典大聖人好生之德洋溢區宇孰不欽仰而第令行之已久或有有名無實之弊人情易狃不無始勤終怠之慮方今天時漸熱癘氣大熾犴陛滯囚之流桁楊病楚之輩多有傳染之患其中或有死不足惜之囚而用法之前徑使瘐斃亦非獄體令廟堂關飭各道有病者給藥救療不痛者各間移置至如枷杻之洗滌囹圄之修掃亦令無或慢忽着意擧行之意更加嚴飭何如上曰所奏甚好令廟堂拔例嚴飭俾有實效京獄則先自卿曹各別申飭可也出擧條命書傳敎曰左副承旨許遞前望單子入之待下批牌招察任又命書傳敎曰政官牌招開政命退諸臣以次退出
정조 17년
癸丑五月十二日巳時上御重熙堂右承旨稟事閣臣同爲入侍時行右承旨徐龍輔假注書鄭文始記注官安經心金良倜一提學鄭民始以次進伏訖民始曰本營關西穀耗條作錢今將輸來而關西則頗以錢荒而爲患本營則方欲貿銀而儲置兵營軍木庫有銀萬餘兩云以此錢限銀五千兩給本價相換以來而兵營則有年例貿銀今此相換條一體貿取還報則錢貨可以流布道內銀子可以依舊充數可謂兩便依此施行而充報之道亦不可遲延限一二年貿充而每年貿銀還報之數使之報備局以爲憑處之地何如上曰依爲之出擧條仍命退諸臣以次退出
정조 17년
癸丑五月十一日未時上御熙政堂左承旨推考房承旨同副承旨忠淸兵使入侍時行左承旨申光履左副承旨洪仁浩同副承旨兪漢寧假注書鄭文始記注官安經心金良倜忠淸兵使李潤國以次進伏訖上曰忠兵進前潤國職姓名訖上曰下去善爲之仍命宣諭先退漢寧曰臣亦疎通中人自引之不暇豈敢容喙他說而至於相福事義在隄防不敢不言相福何等罪犯而其弟相謙之添書落點大關世道矣言未畢上命書傳敎曰旣非伏法則去姓稱號輕率甚矣又以負犯等許多奏語亦甚張皇大抵防限已定象魏昭揭除非應坐之類合施一視之典如是然後明義錄之眞箇隄防當益堅而眞箇義理當益嚴此箇本意夫夫亦知則身居近密之任不體辛勤之苦心敢以如此如彼等說煩聒不已乎彼草木之無靈覺猶且區而別之況生人之倫衣冠之裔乎金相福自金相福其親屬自其親屬相福伊時事特昏昧畏怯徒知納款之爲生路而然雖媿於故相與沁留眞所謂惶忙中無知妄作處分之止此可謂稱當當者罪旣止此則其外更何株連若以此等收用謂放過於隄防義理而如是爭執則反有妄發之弊爲害於國是當如何其在明眎界限之道不可無處分同副承旨兪漢寧亟施罷職之典漢寧曰臣雖蒙罷職之命抑有區區所懷之可達者矣上曰罷職承旨焉敢不卽退去又爲勦說乎前承旨兪漢寧加施不敍之典仍命退承史以次退出
정조 17년
癸丑五月十二日申時上御熙政堂刑房承旨入侍時左副承旨洪仁浩假注書鄭文始記注官安經心金良倜判義禁金華鎭以次進伏訖上命仁浩讀罪人具純供辭訖上敎華鎭曰見錦伯狀辭事甚怪駭故使卿持草供入來矣所見果何如耶華鎭曰供辭與狀辭言多逕庭以此以彼實難臆度姑待兵使之就拿更査似好矣上曰當送按覈御史矣仍命退諸臣以次退出
정조 17년
行都承旨徐鼎修坐直行左承旨申光履坐行右承旨徐龍輔內閣直左副承旨洪仁浩坐直右副承旨李益運坐同副承旨兪漢寧坐注書二員未差假注書鄭文始仕直鄭馦仕事變假注書韓永建仕
정조 17년
藥房都提調洪樂性提調李𡊠副提調徐鼎修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
傳于徐龍輔曰承旨入侍
정조 17년
傳于徐鼎修曰禮房承旨馳詣受香所奉審摘奸以來
정조 17년
備邊司薦望以金思穆爲摠戎使
정조 17년
癸丑五月十三日辰時上御重熙堂禮房承旨入侍時行都承旨徐鼎修假注書鄭文始記注官安經心金良倜一提學鄭民始原任直提學徐有防朴祐源原任直閣徐龍輔尹行任檢校直閣南公轍原任待敎金祖淳以次進伏訖民始等曰是月載屆聖慕益新此際聖體若何上曰一樣矣上曰三南賑事似畢而狀啓何當入來乎民始曰忠淸道磨勘文書已來到於賑廳矣仍命退諸臣以次退出
정조 17년
行都承旨徐鼎修坐行左承旨申光履坐行右承旨徐龍輔內閣直左副承旨洪仁浩坐右副承旨李益運坐直同副承旨兪漢寧坐直注書二員未差假注書鄭文始仕直鄭馦仕事變假注書韓永建仕
정조 17년
傳于徐鼎修曰禮房承旨馳詣宗廟景慕宮奉審摘奸以來
정조 17년
癸丑五月十四日未時上御重熙堂右承旨入侍時行右承旨徐龍輔假注書鄭文始記注官金良倜承膺祚以次進伏訖上曰日氣似好而雨意稍閟是爲可悶矣龍輔曰今則似無關於農形云矣仍命退承史以次退出
정조 17년
行都承旨徐鼎修坐行左承旨申光履坐行右承旨徐龍輔內閣直左副承旨未差右副承旨李益運坐直同副承旨兪漢寧坐直注書二員未差假注書鄭文始仕直鄭馦仕事變假注書韓永建仕
정조 17년
兪漢寧啓曰戶曹判書沈頣之持徽陵丁字閣修改書啓來待矣傳曰入侍
정조 17년
徐鼎修以景慕宮都提調言啓曰太常所進黃杏今方薦新於本宮而宮苑黃杏姑未成熟待爛熟薦新之意敢啓傳曰知道
정조 17년
癸丑五月十五日辰時上御誠正閣左承旨左副承旨入侍時行左承旨申光履左副承旨洪仁浩假注書鄭文始記注官安經心金良倜以次進伏訖上曰齋日不得肅拜始自何年仁浩曰雖無朝令近來則初不來呈肅單故不得捧入矣上曰此後則肅拜勿拘齋日可也上曰自政院招致部官問其時氣止息與否之初不報來之由仍令申飭可也上曰日前奪符宣傳官無端回還豈有如許紀綱乎此則過齋後處分而行首宣傳官常時檢飭則豈有是事出給兵判姑令拘留於龍虎營從當嚴處而至於兵判不知標信事體之重無一言默默者誠慨然以此言及可也仍命退承史以次退出
정조 17년
癸丑五月十五日巳時上御誠正閣同副承旨入侍時同副承旨兪漢寧假注書鄭文始記注官安經心金良倜戶曹判書沈頣之以次進伏訖上敎頣之曰今番徽陵役事形止果何以爲之而如是神速耶頣之曰不過柱木修改之役而別無細瑣之役故果能速了矣上曰今則能完久乎頣之曰其中最腐傷者修改以今所見似爲完久矣上曰物力幾何頣之曰所入殆近一千三四百兩矣上曰若設都監則將爲幾何頣之曰以都監言之殆過萬兩云矣上命漢寧書傳敎曰徽陵丁字閣碑閣水剌閣守僕房紅箭門殿內外月臺禁淸橋各處修改皆已完役於六七日之內而事體則莫重雖不設都監其在重其事之道不可無賞典戶曹判書沈頣之大鹿皮一領賜給今番自度支主管地方官不爲待令勿論陵官等依光陵永陵修改時例捧傳旨工匠邊首中最效勞人令該曹米布從厚題給又命書傳敎曰莫重之事豈可拘於坐齋不爲酬應乎今番徽陵丁字閣修改別單混置於不爲酬應之公事軸中今日問役事形止始覺別單之遲滯萬萬駭然渠輩推諉之說不足信況政院之不請司謁措辭入稟委諸院吏之手以致掖隷之受來當該坐直承旨罷職當該中官令該府照律定配司謁及院吏令攸司照律嚴懲草記事分付仍命退諸臣以次退出
정조 17년
癸丑五月十六日卯時上御重熙堂都承旨入侍時行都承旨徐鼎修假注書鄭文始記注官安經心金良倜原任直閣徐龍輔尹行任檢校直閣徐榮輔南公轍原任待敎金祖淳以次進伏訖上曰昨日之雨雖未洽足亦爲多幸矣鼎修等曰以今觀之大豐可期此實我聖上憧憧爲民之念夙宵靡懈天神默佑之致臣等只切欣賀之忱仍命退諸臣以次退出
정조 17년
行都承旨徐鼎修坐行左承旨申光履坐直行右承旨徐龍輔內閣直左副承旨未差右副承旨李益運坐同副承旨兪漢寧坐直注書二員未差假注書鄭文始仕直鄭馦仕事變假注書韓永逵[韓永建]仕
정조 17년
癸丑五月十七日申時上御重熙堂承旨入侍時行右承旨徐龍輔假注書鄭文始記注官金良倜承膺祚以次進伏訖上曰昨今之雨可謂豐點矣龍輔曰莫非天神默祐之致不勝欣幸矣仍命退承史以次退出
정조 17년
行都承旨徐鼎修坐行左承旨申光履坐行右承旨徐龍輔內閣直左副承旨未差右副承旨李益運坐同副承旨兪漢寧坐直注書二員未差假注書鄭文始仕直鄭馦仕事變假注書韓永建仕
정조 17년
藥房提調李𡊠副提調徐鼎修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
傳于徐鼎修曰承旨入侍
정조 17년
以全羅監司權狀啓道內各邑鎭驛畢賑後饑口石數修正成冊上送守令等勤慢及自備穀物富民願納數爻馳啓事傳于申光履曰今予一心所重卽奉先與爲民也日前陵官事亦有下敎旣聞通一道賑事之告完豈可以坐齋不卽回下乎召接則難矣賑廳堂上及吏兵判卽爲來會公廨回啓以草記擧行至於守令治績昨冬因繡啓所下飭敎何等丁寧至有姑勿罷拿書付壁上待新伯到任過麥秋更考勤慢使之論理狀聞則此狀聞中無一言枚擧區別者萬萬駭然以昨冬下敎之稍久認以爲忘却而不爲擧論乎抑不欲結怨於邑倅而抛置乎身爲道臣以十行申諭看作過去休紙者究厥所爲合施重典以勵紀綱初欲直遣宣傳官都事奪符拿來嚴覈勘處而遠外之事猶未詳知爲先令廟堂其委折星火査問草記稟處若或以彌縫漫漶之說一從道牒而循例草記竝與當該有司堂上嚴處該房以此卽爲嚴飭
정조 17년
徐龍輔以兵曹言啓曰卽伏見前統制使李潤慶畢賑啓本則本營處在僻海本不耕作雖在稔歲轅門內四千餘戶仰哺營門猝當大無歲入倍減支放之資排比無路營各鎭軍民之方秋饑饉無異窮春自去九月初抄出各洞最急顑頷者略略救濟而料量限麥秋所入賑資且計各樣穀則太半不足生穀之方不出於貿遷穀物故別擇幹事將校嘉善金德秋貸給營錢使之賑穀於湖南又爲狀請錢軍米二千石作租則爲五千石而三千石則添補支放二千石則付之賑資後東西道二十三鎭則嚴飭該鎭將分賑一依法式而亦遣親裨眼同監賑各洞各島則分爲三所使軍官前郞廳鄭翊周將校前主簿金仁澤掌一所東部二十六洞軍官前郞廳金彦澤將校前主簿朴時燁掌二所西部二十一洞軍官出身梁世述將校前別將廉德升掌三所閑山等三島十六洞而自昨年九月十二月至次次抄飢每朔六次式賙賑歲翻後一依元賑式乾糧分給飢餒最甚者間巡救急每十日或粥或飯而至於還民段置十日一巡之還分不能繼食者間五日白給無籍無依流離之民一百三十口各於三所結幕以給分處男女計給糧饌裁着衣服使之奠居自昨年九月十二月至營底及閑山島抄付飢口爲六千八百十八口自正月四月至飢口爲六千五百三十八口而分賑還民中最急之類每朔三次間巡救急無依流丐計日分給外都廳募屬飢口爲五百六十七口分賑東西道二十三鎭飢口爲四千一百九十五口元賑外兩次白給三所內外監六人各一百石自備一千石貿穀將校自備二千七百八十石零營賑穀中取用一千三百石賑恤利錢三千二百五十兩貿得而今則麥已登場賑亦告訖家無捐瘠野無餓殍三所還賑民之賴以全活莫非三裨三校殫誠竭力百計周旋之致非但八朔勤勞其所恤民奉公之誠辦穀補賑之義誠極嘉尙合有別般褒賞之典金德秋段千里駕海許多賑穀陸續不絶自辦願納爲一千石其積久勤勞已極可嘉宜有大加褒賞之典唐浦鎭居嘉善卓萬胤段素是鎭下校屬抄出該鎭飢民私自分給已至百有餘石及其營賑纔了牟麥未及爛熳民勢之遑急有甚於設賑之時而又出四百石租營下及各島還賑民一依賑恤例分給一巡許多飢民賴以延命渠以海南愚氓能有急人之義不愛五百石穀救此營賑間萬餘口人命此則設營來所未有之事也不可以尋常褒賞鄭翊周等之一心做去金仁澤等之百端勤勞金德秋之爲公忘私卓萬胤之多費廣濟足爲褒揚激勵鄭翊周等八人功勞令該曹考例稟處爲請矣賙賑之政道臣主之故帥臣之自備富民之願納必待道臣之論列元無帥臣之登聞則今此前統制使李潤慶之以賑事請賞事異常規已不免猥屑況其啓語首尾初不及於民勢之如何意惟在於裨校之褒稱事未前有萬萬寒心此輩雖或有分賑往來之役不過帥臣之指使則敢以幕屬之微事煩猥於奏御文字至以別般褒賞大加褒賞不可以尋常褒賞等語重複爲說肆然陳達者節節猥越此啓本勿施前統制使李潤慶拿問嚴處富民中願納之不可不上聞者付之道臣更爲査實馳啓何如傳曰允富民願納之類卽令道臣査實狀聞俾無捐財補賑者抑鬱之歎可也
정조 17년
申光履以賑恤廳吏曹兵曹言啓曰卽見全羅監司權畢賑狀啓則以爲昨秋災荒沿海最甚公賑設行偏在於沿邊營邑諸島各鎭至於野邑山郡面里中被害有或尤甚私賑救急而或月三分饋或隨宜救急俵穀旣足査減無多今已竣事民皆安堵荒政得失別無可論而餘穀二萬四千八百餘石依例會錄邑倅鎭將之自備三百石以上者皆錄別單私賑救急雖異於公賑均是民命濟活而各有官備民納一例條列于別單之下而兵使李壽鵬公賑專當自備各穀爲二千二百六石之多其誠可嘉前縣監李在天自備各穀爲九百八石瓜後臨歸可見誠力之終始不怠鹿島萬戶沈公綽以殘鎭薄況捐俸賑救乃爲二百十一石至於富民願納多是在前蒙恩之類或出於感激圖報或緣於觀感慕義捐出家財捨施急人毋論公私賑別單中所錄爲七十八人此等之人合有論賞之道五十石以下小小願納者各令該府蠲役酬賞歲前救急與元賑自備不同故不爲論列內下錢椒別巡分賑旣出特恩而守令邊將之自備條數爻無多亦異於元賑不敢擧論竝令該廳考例稟處云矣三道設賑今皆告竣國家之視湖南以豐沛而兼河內而沿海之地到處尤甚山野之邑未免冗農民情遑汲茫無涯岸及乎恤窮之德意去益懇摯先事之惠澤無不遍及前期講確及時拯濟稅糴則停退穀布則代捧準給災結優劃賑穀周民急則不恤度支經費開別巡則特賜內庫錢椒疾病之類擧被賙救童稚之屬亦得收養今幸麥事告豐疲氓快蘇遂使湖以南百萬生靈回呻爲謠出溝壑而奠衽席懷保之仁普洽三南拯救之恩若偏一方閫邑鎭牧之臣承藉德音殫竭誠力雖是職分內事其所以奉行必有優劣而道臣啓本旣無勤慢區別之事自本廳無可論列若其自備數爻俱在別單宜有分等褒嘉之典至於士民之願納私賑者殆近八十人而三千石者一人二千石以上者二人一千石以上者七人其餘五十石以上爲六十餘人當此饑荒出義捐財已極嘉尙而其中亦有累次願納者其在酬奬激勸之道分多少施賞典在所不已竝令該曹考例稟處賑穀之會減會錄依狀聞施行卽因賑恤廳草記湖南設賑邑論賞令該曹考例稟處云矣凡賑事之勤慢守令之能否不在於自備穀數之多寡專係於誠心接濟之如何伏況昨冬繡啓中論列守令旣有麥秋後査實狀聞之特敎則當此畢賑形止之啓聞固宜詳査條陳以備乙覽而今此全羅監司權之畢賑別單不體聖敎全沒事實只擧如干之穀數不論營賑之勤慢揆以事體萬萬駭然該道臣從重推考原狀啓還爲下送使之改修正上送而守令論賞一款待其上來稟處其中願納人全州前僉使嘉義張益福出義補賑至於三千石之多宜有激勸之擧似當施以加資後實職調用之典全州前五衛將嘉善河福彦願納租爲二千三百石茂長將校折衝朴大采租爲二千一百石羅州將校折衝鄭彦禧各穀爲一千五百五十石鎭安將校嘉善梁德大租爲一千五百石全州將校折衝宋仁喆租爲一千二百石扶安前五衛將嘉善盧達宗租爲一千一百五十石光陽鄕品折衝姜必潤租爲一千石茂長將校閑良全致瓘租爲一千石昌平前五衛將折衝金致宗租爲一千石以上九人竝依事目施以實職除授之典茂長將校閑良徐有源租爲七百石扶安將校折衝金聲五租爲五百五十石順天前郞廳朴宗秀租爲五百石以上三人依事目施以賞加之典全州將校折衝金福奎租爲四百石長城將校折衝梁得浩租爲三百三十二石茂長將校閑良申光協梁源益嘉善金聲亮折衝金光益順天幼學洪儀玉果將校折衝兪漢益等租各爲三百石益山將校折衝李守哲租爲二百五十石全州將校嘉善金哲浩租爲二百二十石全州將校折衝白信哲租爲二百石扶安將校折衝辛光周租爲一百四十五石金鎭厚閑良李士鳳租各爲一百十石茂長將校閑良金尙郁咸悅將校金鳳集租各爲一百一石綾州將校通政吳瓚有淳昌幼學崔時哲朴春根將校折衝林聖蕃扶安將校出身李基東龍潭幼學金之國海南鄕品李見龍鎭安將校閑良徐致大咸悅將校閑良黃錫祉金致瓘羅州將校嘉善姜世儉折衝崔啓弘崔啓良等租各爲一百石以上三十二人或有願納數爻之多寡而俱不滿五百包依事目竝施以帖加成給之典寶城將校嘉善金延澤全州將校折衝金基默等租各爲八十石淳昌將校金器賢租爲七十五石扶安幼學金鴻澤租爲七十石綾州老職資憲孫興新將校折衝崔遴閑良具師赫淳昌將校閑良仇聖弼和順幼學朴孝采將校閑良李美孫等租各爲六十石昌平將校閑良尹商晉租爲五十五石全州幼學南雲祥將校通政姜渭老鄕品朴潤源咸悅將校閑良林億綾州將校折衝具陽旭淳昌將校閑良薛昌成徐達修朴燁金潤澤李德潤李德三河潤成崔有基成志采張有德薛永修幼學金致汶朴東植趙漢成金壽興扶安幼學尹聖民良人金興己龍安幼學金鍾大昌平將校折衝朴鳳陽南平將校閑良朴昌吉等租各爲五十石以上三十六人依近例竝施煙役勿侵之典而事係恩賞臣曹不敢擅便恭俟上裁全羅兵使李壽鵬自備各穀爲二千二百六石零左水使李殷福救急自備各穀爲六百七十二石零鹿島萬戶沈公綽自備各穀爲二百十一石零古群山僉使徐命漸自備各穀爲一百五石零智島萬戶金彦植自備租爲一百石羅州監牧官金彝行自備租爲八十七石興陽前監牧官鄭宗柱自備租爲三十石矣兵使李壽鵬專當賑恤自備之數至於二千餘石之多克體分憂捐廩賑窮誠極可尙而帥臣事體與守令有異其所施賞亦宜有別施以璽書表裏之典左水使李殷福自備穀物雖爲六百餘石而救急與公賑有異曾無請賞之例鹿島萬戶沈公綽古群山僉使徐命漸智島萬戶金彦植羅州監牧官金彝行興陽前監牧官鄭宗柱捐出殘薄之廩濟活鎭牧之卒誠心措辦有足可稱且係公賑事面稍異而考其數爻則多不過數百餘石少則爲三十石以此論賞亦涉屑越竝置之何如傳曰允富民願納中前僉使張益福前此補賑石數合而計之近於萬包而旣經邊將及同樞五衛將亦入於守令望云此等之人宜有拔例收用守令特爲承傳前五衛將河福彦通計亦甚夥然邊將瓜滿人作窠差送折衝朴大采數過二千石不可除職而止特爲加資折衝鄭彦禧等七人皆過千石今此實職承傳之請循例允下仍作休紙是豈聳勸之意乎依近例五衛將或實職中從石數次次調用其餘帖加之類如有已經實職者亦爲依近例以賞加施行而收用一款敎旨成送過齋後開政待下批當日下送可也
정조 17년
癸丑五月十九日辰時上御重熙堂右承旨入侍時行右承旨徐龍輔假注書鄭文始記注官金良倜承膺祚一提學鄭民始原任直提學徐有防以次進伏訖上敎民始等曰嶺南畢賑狀啓入來雖値致齋之日爲民之政不可少忽皆以草記今日內稟處此時酬應甚難故兩銓及備堂不能召接矣仍命退諸臣以次退出
정조 17년
癸丑五月十九日午時上御重熙堂右副承旨入侍時右副承旨李益運假注書鄭馦記注官金良倜承膺祚以次進伏訖上命讀公事書判付訖命退承史以次退出
정조 17년
行都承旨徐鼎修坐行左承旨申光履坐直行右承旨徐龍輔內閣直左副承旨未差右副承旨李益運坐同副承旨兪漢寧坐直注書二員未差假注書鄭文始仕直鄭馦仕事變假注書韓永建仕
정조 17년
癸丑五月二十一日辰時上御重熙堂右副承旨入侍時右副承旨李益運假注書鄭文始記注官承膺祚記事官洪樂游以次進伏訖上命書代押仍命退承史以次退出
정조 17년
行都承旨徐鼎修坐直行左承旨申光履坐行右承旨徐龍輔坐左副承旨李益運坐直右副承旨金翰東在外同副承旨未差注書徐有聞未肅拜一員未差假注書鄭文始仕直鄭馦仕事變假注書韓永建仕
정조 17년
李益運啓曰大司憲李聖圭未肅拜執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
徐鼎修啓曰藥房提調李𡊠副提調徐鼎修爲承候來待矣傳曰膈氣阧發眉癤肆毒姑難强力酬接卿等若令入侍則諸臣之入來者不可不召見如是之際酬應苦矣茹藿湯一貼煎入卿等退去可也
정조 17년
徐鼎修啓曰判府事朴宗岳爲承候來待矣傳曰今日姑難酬應退去事遣史官傳之
정조 17년
徐龍輔啓曰時原任閣臣爲承候來待矣傳曰退去金判府事聞亦上來云而此時酬應爲難久阻之餘當有多少酬酢尤難强作雖明日如得差減卽當召接姑爲留京之意遣檢書官傳之
정조 17년
洪仁浩啓曰大臣去就體面自別則固宜趁卽登聞無容暫緩今日判府事金鍾秀入城在於早朝而畿伯狀啓今始來呈事體所在誠極未安京畿監司朴祐源從重推考何如傳曰允
정조 17년
徐龍輔啓曰奏御文字事體何如而今此全羅道補賑人自備局錄入之際姓名有誤書處事甚未安臣之矇然捧入不勝惶恐而當該有司堂上推考警責何如傳曰允
정조 17년
備忘記慶尙兵使白師誾全羅水使李東植下直各長弓一張長箭一部筒兒一箇賜給
정조 17년
以摠戎使薦望傳于徐龍輔曰新摠帥使之卽爲上來本道地方交龜自政院成送有旨右水使已爲辭朝今日內登程俾勿遲滯
정조 17년
徐龍輔啓曰新除授摠戎使金思穆時在全羅右水營任所上來時給馬事本道監司處下諭何如傳曰允
정조 17년
傳于徐鼎修曰政官牌招開政
정조 17년
傳于徐鼎修曰亞銓批下牌招參政
정조 17년
徐鼎修啓曰吏曹判書李秉鼎參判丁範祖牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允潮南賑恤加資之類旣有今日內下批之命則不可踰日先爲口傳擧行與兵批口傳下批者今日內成送有旨于道伯俾勿遲滯卽爲頒給事下諭
정조 17년
以吏曹參議李勉兢牌不進罷職傳旨傳于徐鼎修曰實病果難參政云許遞前望單子入之待下批牌招
정조 17년
傳于申光履曰湖南願納人未及收用四人皆令道伯起送已經五將問其所願區處其餘次次收用茂長閑良全致瓘係是白徒以巡將區處卽爲口傳施行事分付兵曹
정조 17년
兵曹口傳政事以朴大采鄭彦禧爲五衛將梁德大爲忠壯將宋仁哲爲忠翊將河福彦爲所斤僉使
정조 17년
徐鼎修啓曰吏曹判書李秉鼎疏批已下卽爲牌招何如傳曰允
정조 17년
徐鼎修啓曰吏曹判書李秉鼎參判丁範祖再牌不進推考傳旨及參議李冕膺牌不進罷職傳旨今方捧入而開政命下之後如是違牌不卽擧行誠極未安判書參判所當更請牌招而係是一日三牌何以爲之敢稟傳曰所謂臣分可謂掃地聞今日靜攝之敎且有口傳下敎於渠俾勿違牌欲省酬應兩堂則有情勢更待申飭尙或爲說三銓之隨他違牌而承宣又循例入更牌啓辭大抵近來諸臣之無嚴無禮固非一端甚至此等外面人事上道理眜然若此所謂承宣輩飭敎之下不知申飭惟恐傳旨之或緩萬萬駭然當該承旨罷職參議李冕膺爲先令該府拿問得情而先使入來開政後捧傳旨少懲習俗之日頑
정조 17년
以徽陵令李勉齊陞敍參奉徐有曾陞六傳旨傳于徐鼎修曰依光陵永陵陵官例以其窠陞品仍任專意檢飭事分付
정조 17년
有政吏批判書李秉鼎參判丁範祖參議李冕膺都承旨徐鼎修進以金翰東爲承旨尹羽烈爲司諫南涑爲正言金思穆爲知敦寧宋俊載爲典籍注書單徐有聞徽陵令徐有曾陞六事承傳
정조 17년
兵批判書金文淳受由參判李集斗參議李身晦參知林道浩病左承旨申光履進副護軍申禹相副司直李家煥副司果尹致性竝單付
정조 17년
以濟州牧使李喆運狀啓本島三邑畢賑事傳于申光履曰賑政告完民事萬幸觀此狀辭明月萬戶高漢祿之五百石願納補賑是豈海外殘邑鎭將所敢爲者哉極爲可嘉本牧地方滿瓜守令中口傳單付似已出代辭朝如未越海他窠收用事分付該曹亦令廟堂星火知委道伯處
정조 17년
吏曹口傳政事旌義縣監單高漢祿
정조 17년
以全羅監司權啓本兩南風落松發賣時擧行差使員指名現告事傳于徐龍輔曰雖無申飭不敢乃爾況於風落松自朽山中定式未久之後乎地方守令亦不敢如是泛忽名以水使所爲若此不禁之罪何異於故斫該水使李殷福風落木最多鎭定配俾圖收之桑楡之方向聞嶺南繡衣之言統營所管各鎭亦然云令廟堂知悉發遣備郞或先爲關飭從長擧行
정조 17년
徐龍輔以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 17년
徐龍輔以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 17년
徐龍輔以兵曹言啓曰卽接西道參軍金致五牒報則訓鍊都監所授彰義門南邊近處體城五間許因雨頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 17년
徐龍輔以訓鍊都監言啓曰本局分授都城彰義門南邊體城五間許因雨頹圮處令該軍門待晴修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 17년
金翰東以賑恤廳言啓曰卽見江原監司申耆畢賑形止啓本則以爲尤甚寧越平昌旌善蔚珍平海之次原州橫城洪川江陵三陟等十邑無依遑急之民營邑相議救食前道臣措劃錢穀預先分俵該邑各自拮据前期措備自歲末次次排日饋粥白給或於四月晦間或於五月旬前畢分撤賑而十邑飢口爲七千五百九口營邑自備穀數爲五千七百十三石零錢爲八百十二兩零捱到麥秋無一民捐瘠之患誠甚萬幸此與公賑有異只以賑穀都數始賑畢賑月日開錄于後而前監司尹師國劃給穀三千九十二石零錢七百六十九兩零寧越府使朴基正自備穀一百五十六石零平昌郡守南羲老自備穀一百七石旌善郡守黃瑗自備穀二百九石零錢十五兩零蔚珍縣監李宗憲自備穀四百三十九石零平海郡守吳徹常自備穀四百十九石原州判官元羽孫自備穀四百二十石零橫城縣監張集紹自備穀一百五十石洪川縣監申暎自備穀三十石江陵府使洪義浩自備穀三百九十七石零三陟府使尹㬘自備穀二百八十九石零錢二十八兩零云矣關東一路素稱土瘠而民貧昨年穡事間有被災而失稔乃於尤甚之次之邑不無遑急無依之類營邑之臣仰體恤民之仁各盡分憂之責自備錢穀排巡賙賑擧無捐瘠之患得有安堵之幸不煩公穀捐出薄廩着意接濟誠極嘉尙而旣與公賑有異且自備之數多不過三四百包少則爲數三十包別無分等施賞之事而道臣旣已登聞令該曹稟處何如傳曰允
정조 17년
領府事洪樂性箚曰伏以一旬齋居孺慕彌篤區區瞻慮之忱倍切恒時臣於今日承候之班固當竭蹶少伸情禮而素患風眩痰痞之症達宵添劇末由趨參方切惶隕卽伏見藥院批旨下者玉候靡寧至有湯劑煎入之命伏不勝焦悶之至拚死力疾擔舁寸進卽於路次伏承勿入之敎辭旨至嚴臣聞命惶莫省攸措不得不徑還私次聖慈之曲加軫念逈出尋常瞻天感泣曷有其極第臣職忝嘗藥晏然退伏不得仰請診候躬承起居虧闕之罪煼鬱之忱猶屬私分而其爲壞損國體尤當如何玆敢忙陳短箚仰瀆崇嚴伏乞聖明特許召接藥院診察聖候議定繼進之劑仍降威罰重勘臣罪以爲人臣虧分不職者戒焉答曰省箚具悉卿懇酬應苦矣飮湯付藥不在於召接卿須安心勿辭愼攝仍傳曰此批答遣史官傳諭
정조 17년
右議政金履素箚曰伏以顯隆園忌辰奄過伏惟我聖上孝思益復如新仍伏念近旬齋居之餘玉候不瑕有損區區下懷不勝耿耿今日承候卽是情禮之所不容已而一病支離轉動無路亦不能自伸寸誠有臣如此生不如死瞻天戀結伏地惶隕惟願聖明亟勘臣虧分廢禮之罪以警具僚焉抑臣狗馬賤疾前旣屢暴到今何敢更事瀆擾而疾痛之呼終不敢自阻於仁覆之天況其上關國體不但臣目下悶蹙之私玆不得不冒罪申籲仰冀體諒之恩尤增隕越不知所云蓋臣病情旣非外感內傷之候故雖其酬酢寢食有似平常而獨此脚部拘攣之症已成癃廢之形屈伸俱妨寸步難運雖於房闥之間須人而起恃杖而行而猶不免顚仆之患驟看外面別無著現之重症徐察實狀直是跛躄之貞疾若是者旣非死生所係人或認爲輕歇而至於時月之間萬無復起爲人之望則蓋亦不待良醫而已知其難爲也噫此殆臣叨冒過分盈滿招災竝與筋力奔走之微願而不得自效中夜以思惟有撫躬悼恨而已然此猶臣一己之私耳夫有國所重莫過於輔相之職而如臣無似獨當匪據竊位尸素加之以一疾沈淹三朔癏闕以言乎享儀倍班則觀瞻或駭以言乎賓對籌坐則曠廢已久將使中書重任爲一賤臣養病之地則臣之惶隕悶塞如添一病姑捨無論揆以朝家事面關係不輕是尙可以一任其因循捱過不念所以通變哉此則不待臣言之畢而聖明亦當有以俯燭也至於向來薦望之失於周旋顚倒錯誤臣之觸事憒憒無所逃罪雖荷包容之恩尙切惶恧之忱玆敢披瀝肝血疾聲仰籲伏乞天地父母矜臣實病察臣至懇亟許遞免以幸國事以安賤分不勝幸甚答曰省箚具悉卿懇愼節奉念若此則賓廳何日開鑰籌對何日臨殿機務之委積極可關心益須加意將攝俟少間卽起視事仍傳曰此批答遣史官傳諭
정조 17년
兵曹判書金文淳疏曰伏以猥以無似謬膺重任觸事昏憒無往非罪隨處曲庇恩造隆深不敢復事祈免惟以奔走爲恭而第伏念臣之老父年與病深筋力常在凜綴而每當春夏之交輒有厭進之症矣向當月初偶失將攝頑痰用事風眩陡劇精神如在煙霧氣力隨以凘敗蔘朮少效食飮專却床褥轉側亦皆須人情私煎迫罔知攸措此際以賑恤賞典擧行事開政有命伏惟我聖上一念憧憧凡係民事罔或有滯臣雖愚迷豈不思所以趨走承奉對揚德音而目下情理有難暫離玆敢疾聲呼籲於孝理之下伏願聖慈俯賜鑑諒特遞臣職俾便救護仍治臣瀆擾之罪以肅朝綱千萬幸甚答曰省疏具悉願納人收用此亦爲民之事豈可踰日五衛將忠壯忠翊將中量宜先爲作窠口傳擬入待其上來行公然後依渠願或改差差代或移送巡將俾朝令示信而卿則勿辭救護
정조 17년
吏曹參判丁範祖疏曰伏以臣年紀衰邁神識耗喪不堪爲當世用久矣唯是一段忠愛之心根於秉彝銷鑠不得目見義理日晦君綱日卑居常憂憤無路一陳際此而有近日疎通之擧凶孽醜類接跡彈冠承命順旨莫或匡救臣以垂死不遑自顧越俎叫閽欲障狂瀾而誠淺辭拙不能孚格原疏留中潰決猶舊撫心慙恧無地可容乃於匪意復叨銓地揆以私義決難冒膺而飭敎旣嚴微諒莫遂至有十二日參政之擧矣噫伊日庶類五人檢擬之命是豈今日廷臣所可奉承者哉臣生老鄕曲此輩之負犯釁累茫然不知而第其積久廢痼形跡可疑是宜卽地商覈無或放過設令意見參差不可糢糊苟同而天奪神魄不知辦此袖手傍觀便同木偶遂使凶渠之切族妖逆之狎客布列政紙一例甄敍至於聯疏之單擧一人有若區別何等錯謬而瞢然隨署作一藍丞反覆思惟莫非臣罪噫庶類雖賤逆孽則一也亞堂雖卑銓官則一也出位懲討曾未幾日參席疏注沕歸一轍擧措之顚倒一世之嗤點固不可恤而竊悲夫朝著之上一脈正論緣臣一着便至墜絶論臣罪負嶺海鈇鉞顧安得以贖其萬一哉自有此擧欲投身田畝而依遲未決欲抗顔班序而羞憤難堪撫躬自悼寧欲無生惟有力解銓職杜門屛蟄以圖息補之方而間値齋日含生之哀痛如新公車之瀆擾無路今始瀝血封章首實自劾伏乞天地父母憐臣衰憒察臣微忱亟命鐫削臣職名勿復廁跡於朝列伊日五人望筒亦命勿施以嚴隄防千萬幸甚答曰省疏具悉此非如是之事從重推考勿辭行公
정조 17년
吏曹判書李秉鼎疏曰伏以臣祗受政牌纔到闕外得接爛報有本曹參判丁範祖自劾之疏槪矣臣與亞銓同時除拜間行三政而一政則臣獨參焉兩政則兩堂俱參焉凡有昏謬臣實爲首如欲自劾相報聯陳不害爲爛熳同歸淸朝忠厚之風而今僚堂非但不報於臣亦不使曹吏知之是不以僚堂待臣也臣之去就於是乎無可論矣且臣於頃日政引儀望筒大有做錯之失趙宗汶之身故已久而緣臣聞見之不周倉卒擬入至蒙天點此亦臣悚媿之一端也今日違傲實非義分之所敢出而艮限在前短章呼籲臣罪至此尤合萬殞伏乞聖明亟命鐫削臣職名仍治臣辜犯俾昭法紀以靖私義而引儀原望筒亦令勿施焉答曰省疏具悉卿其勿辭行公
정조 17년
執義黃樟疏曰伏以臣自訟舊愆恭俟重勘今於言地何敢有一毫承當之望而祗緣寵擢新命逈出格外惶懍感恩義分是懼黽勉出肅以爲一番叩謝之忱而因仍蹲冒義所不敢玆敢略陳短章悉暴衷懇伏乞聖明矜垂察焉臣本庸陋殘劣性且愚騃年前一疏亶出於憂時憤激之忱而誠未上格自速天譴辭敎嚴重責之以捧入囑托臣於是滿心惶恧不知所以措躬之所也臣以布衣寒士猥竊科第跧伏鄕曲與世不干墻壁無依縉紳之間不知爲何狀人所謂囑托者從何而入乎世固有牽於親密附於威勢爲人所使者是則貪躁趨利有求於榮塗而不知恥之甚者也臣雖無狀犬馬之齒將近七十病又侵尋念絶榮塗久矣有何所求而爲此碌碌陋劣之事乎此莫非臣不忠無狀不見孚信於君父之致也臣罪大罰薄撫躬惶隕杜門訟愆甘心溝壑以終餘年矣以此顚沛之蹤豈敢抗顔就列有若固有之哉伏乞亟命鐫削臣職名仍治臣瀆撓之罪焉臣方求免之不暇豈敢贅及他說而於近日事竊有所區區不能默默者敢此尾陳焉夫爵賞所以勸善而待賢人也威罰所以懲惡而防小人也苟不得其平則賢邪竝立王綱陵夷馴致於人不人國不國豈不大可懼哉殿下以堯舜之聖囿萬物於同春渙發德音行之以疏滯之政必也審愼謹嚴可疏者疏之可通者通之權度尺量咸適其中則可以召天地之和弭水旱之災熙皞之風可見於今日矣在廷之臣孰不欽仰奉承而竊瞷聖度過於仁覆凡諸干連凶孽之類不問其所犯之深淺輕重而置之可疏之科一日加於一日二日加於二日致使聯翩飄纓於淸朝之列其可曰爵賞威罰得其平乎易曰羸豕孚躑躅書曰無俾易種于玆新邑此輩之凶肚逆腸乃其本性然也是豈可畀之爵位恣意混雜於周行之間哉臣愚死罪竊以爲大有欠於大聖人順天應人造化出治之道伏願殿下亟加三思伊日中批添書除職者竝令還寢以靖朝廷以光聖德焉
정조 17년
以執義黃樟上疏傳于李益運曰還給
정조 17년
行都承旨洪明浩坐直行左承旨李書九坐行右承旨洪義榮坐左副承旨李益運坐右副承旨南公轍坐直同副承旨未差注書徐有聞仕直一員未差假注書鄭馦仕事變假注書韓永建仕